Видосава Ковачевић рођена је 1889. године у угледној београдској породици. Њени родитељи били су српски историчар и политичар Љубомир Ковачевић и његова жена Драгиња Драга. Имали су шесторо деце. Сина Владету, који је 1912. године погинуо у Кумановској бици и пет ћерки, од којих је једна била Милица Ракић, супруга песника Милана Ракића, тадашњег конзула у Приштини. Сву њихову децу крстио је Стојан Новаковић, тадашњи председник Српске академије науке и један од најзнаменитијих српских интелектуалаца.